SKRIFTLIG FORESPØRGSEL P-2665/01

af Brice Hortefeux (PPE-DE) til Kommissionen

(21. september 2001)

Om: Sikkerhed i lufttrafikken

Attentaterne for nylig i USA, som muligvis kan få indvirkninger på det europæiske kontinent, viser, hvor vigtigt spørgsmålet om luftfartssikkerheden er.

Dette spørgsmål vanskeliggøres ved, at Den Europæiske Union ikke har ret mange beføjelser inden for luftfartssikkerheden (blandt de nuværende få beføjelser kan nævnes bagagekontrollen), mens størstedelen af disse beføjelser henhører under medlemsstaterne.

1. Påtænker Kommissionen under disse omstændigheder at udarbejde et katalog over konkrete foranstaltninger, der kunne tjene som grundlag for medlemsstaterne?

2. Har Kommissionen til hensigt at fremskynde forslaget om indførelse af et fælles luftfartskontrolsystem i Europa, som kunne muliggøre en samlet forvaltning af det europæiske luftrum?

Svar afgivet på Kommissionens vegne af Loyola de Palacio

(5. november 2001)

Det er rigtigt, at ansvaret for luftfartssikkerhed indtil nu hovedsagelig ligger hos de nationale myndigheder og reguleres i overensstemmelse med internationale normer, krav og anbefalet bedste praksis, selv om nogle aspekter af fællesskabslov behandler dette spørgsmål indirekte. Begivenhederne den 11. september 2001 viser, at medlemsstaterne nu alle står over for samme terrortrussel og derfor må udarbejde en kollektiv reaktion, der bygger på fælles forebyggende foranstaltninger.

Kommissionen foreslog den 10. oktober 2001 at vedtage og håndhæve fælles europæiske sikkerhedsbestemmelser for civilluftfart ved hjælp af Parlamentets og Rådets forordning(1). Hvis disse bestemmelser indarbejdes i fællesskabsret bliver det muligt at anvende dem effektivt og denne proces skal kontrolleres løbende.

De fælles bestemmelser omfatter:

- kontrol af adgang til følsomme områder i lufthavne og fly

- kontrol med passagerer og deres håndbagage

- kontrol og overvågning af bagage i lastrummet

- kontrol med fragt og post

- uddannelse af personalet på jorden

- definition og specifikationer for udstyr til ovennævnte kontrol

- klassificering af våben og andre ting, som det er forbudt at bringe ombord på fly eller tage med i følsomme områder i lufthavnen.

Disse bestemmelser sigter på øget kontrol af både internationale og indenlandske fly.

Da de normer, der skal gennemføres, er særdeles tekniske, foreslår Kommissionen, at den får de nødvendige beføjelser til at vedtage de nødvendige gennemførelsesforanstaltninger. Sådanne foranstaltninger indføres gradvist og på realistisk vis for at tage hensyn til den tid, der er nødvendig for at uddanne personale og ændre infrastrukturen. Medlemsstaterne er i tilfælde af en mere specifik trussel i stand til at vedtage særlige foranstaltninger. Kommissionen har selv til hensigt at sikre, at EF-foranstaltninger kan udvikles på linje med enhver form for trussel.

Endvidere er man ved at skabe en mekanisme til at kontrollere anvendelsen af disse bestemmelser på stats- og regeringsoverhovedernes anmodning. Kommissionen foreslår i sin forordning, at mekanismerne i fremtiden bygger på etablering af et kvalitetskontrolsystem, som skal gennemføres af en national myndighed, der udpeges af medlemsstaterne. Det system, de nationale myndigheder opretter, overvåges af uddannede multinationale inspektørhold, som støttes af et inspektionsorgan, der skabes i Kommissionen.

Kommissionen vedtog samme dag en pakke foranstaltninger om det fælles luftrum, som bl.a. omfatter et forslag til forordning vedrørende integreret forvaltning af det europæiske luftrum(2).

(1) KOM(2001) 575 endelig udg.

(2) KOM(2001) 564 endelig udg.